РЕПУБЛИКА СРБИЈА

НАРОДНА СКУПШТИНА

Одбор за здравље и породицу

19 Број: 06-2/272-15

19. јун 2015. године

Б е о г р а д

ЗАПИСНИК

16. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 23. ЈУНА 2015. ГОДИНЕ

 Седница је почела у 11,00 часова.

 Седницом је председавао др Бранислав Блажић, председник Одбора.

 Седници су присуствовали чланови Одбора: Владимир Петковић, Јездимир Вучетић, Соња Влаховић, Ивана Стојиљковић, Гордана Зорић, Гордана Топић, Момо Чолаковић, Нада Лазић, Иван Карић.

 Седници Одбора су присуствовали заменици чланова Одбора: Душан Јовановић и Војислав Вујић.

 Седници нису присуствовали чланови Одбора: Адриана Анастасов, Бобан Бирманчевић, Виолета Лутовац, Ивана Динић, Дејан Николић, Ђорђе Косанић, Шаип Камбери.

 Седници је присуствовао и Слађан Велинов, директор Агенције за заштиту од јонизујућих зрачења и нуклеарну сигурност.

 **Др Бранислав Блажић**  је констатовао да су испуњени услови за рад и пноважно одлучивање и обавестио чланове Одбора да је 22. јуна, од стране Министарства пољопривреде и заштите животне средине информисан да је Министарство - преговарачка група за поглавље 27, 15. маја послала прву радну верзију Пост-скрининг документа Европској Комисији, који представља одговоре Министарства пољопривреде и заштите животне средине на питања која је Европска Комисија представила преговарачкој групи за поглавље 27, након одржаног билатералног скрининга у Бриселу, новембра 2014. године, како би добила прве коментаре и сугестије.

Нагласио је да је очекивана динамика дијалога између Министарства и Европске Комисије подразумевала детаљне коментаре Комисије у првој половини јуна, како би Министарство могло да их у потпуности уважи и пренесе у финалну верзију документа.

Рекао је да је информисан да Министарство још увек није добило пун извештај од Европске Комисије са првим сугестијама, те самим тим није у могућности да у овом тренутку изврши презентацију комплетног документа, односно верзије која би била предмет презентације и јавне расправе са друштвеним чиниоцима.

Пренео је предлог Министарства пољопривреде и заштите животне средине да планирана презентација буде одложена онда када ће Министарство бити у могућности да пред Одбором за заштиту животне средине представи документ са чијим садржајем ће чланови моћи благовремено да се упознају и дају жељене коментаре и сугестије, као и да ће Министарство благовремено обавестити чланове Одбора о новом датуму презентације Пост-скрининг документа за Поглавље 27.

Председник Одбора је предложио повлачење прве тачке предложеног Дневног реда из Сазива, на основу чл. 82. и 92. ст. 2. и 4. Пословника Народне скупштине.

Чланови Одбора су **једногласно** усвојили предлог да се повуче прва тачка предложженог дневног реда: Представљање „Пост-скрининг документа за Поглавље 27“.

Председник Одбора је ставио на гласање Дневни ред 16. седнице Одбора за заштиту животне средине, који гласи:

Д н е в н и ред:

1. Одлучивање о организовању јавног слушања на тему „Заштита од јонизујућих зрачења и нуклеарна сигурност“;
2. Разно.

Чланови Одбора су **једногласно** **утврдили** Дневни ред 16. седнице Одбора за заштиту животне средине.

 **ПРВА ТАЧКА** - Одлучивање о организовању јавног слушања на тему „Заштита од јонизујућих зрачења и нуклеарна сигурност“.

 **Др** **Бранислав Блажић** је у складу са чланом 84. Пословника Народне скупштине, предложио да Одбор за заштиту животне средине одржи осмо Јавно слушање на тему „Заштита од јонизујућих зрачења и нуклеарна сигурност“, 3. јула 2015. године, у Малој сали Дома НСРС.

 У расправи која је отворена у вези са овом тачком Дневног реда учествовали су: Иван Карић, Гордана Зорић, Слађан Велинов, Гордана Чомић, Бранислав Блажић.

 **Иван Карић** је подржао предлог за одржавање Јавног слушања и предложио да Одбор оствари сарадњу са УНДП-ом прилоком његовог организовања.

Истакао је да је предложена тема од регионалног значаја, те да би било корисно позвати представнике Румуније, Бугарске, Мађарске, Хрватске да учествују у Јавном слушању.

Подсетио је чланове Одбора да је претходно јавно слушање било веома добро организовано, као и да су тада учествовали регионални актери.

 **Гордана Зорић** је указала на постојање две врсте јонизујућег зрачења, од којих се једна користе у свакодневном животу, пре свега у медицини, а онда и у индустрији и да су таква зрачења контролисана. Другу врсту зрачења представљају зрачења акцеденталног типа и она угрожавају становништво.

Изразила је став да је потребно посветити посебну пажњу употреби јонизујућих зрачења у медицинске сврхе, с обзиром да је њихова употреба масовна, али недовољно контролисана.

Истакла је да се не води довољно рачуна о изложености пацијената јонизујућем зрачењу, приликом разних дијагностичких и терапијских процедура, због непостојања служби које би организовано пратиле сваког појединог пацијента и у ситуацијама када се његово континуирано лечење врши у различитим медицинским установама, или различитим местима, а као једно од могућих решења је предложила увођење радиолошких књижица, у које би се уписивале дозе које сваки пацијент у току живота прими кроз различите терапије и дијагностичке процедуре.

Објаснила је да су честе ситуације да се исти пацијент шаље на различите нивое лечења на којима се понављају дијагностичке процедуре у којима се користе јонизујућа зрачења, а да се тада њихови ефекти сумирају у организму пацијента који им је изложен.

Указала је на чињеницу да је екплозија нуклеарног постројења у Чернобилу изазвала висок степен радијације, због које човечанство и даље сноси последице, јер је сваки човек кроз овај акцидент примио доживотну дозу зрачења и никада више у животу не би требало да буде изложен новим дозама јонизујућих зрачења.

Рекла је да је потребно подједнако говорити и о позитивним ефектима јонизујућих зрачења, али и о веома штетним последицама које наступају у случајевима акцидената.

 **Слађан Велинов** је истакао да је у процедури израда радиационих картона, као и да ће читав пројекат бити представљен на Јавном слушању.

Нагласио је да [Међународна агенција за атомску енергију – MAAE](http://www.srbatom.gov.rs/srbatom/medjunarodna-agencija-za-atomsku-energiju.htm) сарађује са Агенцијом за заштиту од јонизујућих зрачења и нуклеарну сигурноср, те да ће у договору са Министарством здравља, паралелно са увођењем електронских картона, бити уведени и радиациони картони.

Рекао је да је Србија црна тачка на мапи радона Европе, зато што никада није направљена мапа радона у Србији.

Појаснио је да је радон гас, други по значају узрочник карцинома плућа који доводи до велике смртности. Радон се налази у сваком организму, постоје и бање у којима се радон користи у медицинске сврхе и веома је користан док је његово коришћење контролисано.

Нагласио је да ће на јавном слушању бити говора и о громобранима у Србији, јер су након пет година пописани сви громобрани, те се дошло до податка да громобрана који нису у складу са важећим прописима има нешто више од 700 у целој Србији, али да они не угрожавају животну средину и здравље људи док се са њима рукује на прописан начин.

**Др Бранислав Блажић** је истакао да је Србија једна од европских земаља са највећим бројем канцерогених обољења, те да је потребно посветити велику пажњу овом проблему, без намере да се као узрочник оваквог стања прогласе јонизујућа зрачења.

Рекао је да ће на јесен ове године, бити покренута широка расправа у вези са квалитетом хране и намирница које људи у нашој земљи свакодневно конзумирају, као и какав је утицај хране на наше здравље.

Нагласио је да ће на јавно слушање на коме ће бити разматрана тема заштите од јонизујућих зрачења, бити позвани да учествују и научни радници из ове области, као и стручњаци који непосредно раде у овој области, здравствени радници, онколози, сви они који ће моћи да дају стручне одговоре на сва питања.

Изразио је уверење да ће један од резултата овог јавног слушања бити израда акционог плана, чијом ће применом веома брзо моћи да буду отклоњени приоритетни негативни утицаји неконтролисаног јонизујућег зрачења.

 **Гордана Чомић** је указала на могући неспоразум који проистиче из предложене теме јавног слушања које треба да буде организовано и расправе која се у вези са датим предлогом повела на седници Одбора.

 Изразила је неслагање са описаним немаром здравствених установа, када су јонизујућа зрачења у питању. Сматра да није адекватно представљена штетност од кумулације јонизујућих зрачења која се користе у медицинске сврхе, као и да постоји извесно неразумевање материје која је прописана законом, а која се односи на тестове и захвате који се спроводе у медицини и онога што представља јонизујуће зрачење у смислу у коме би се, као о теми говорило на јавном слушању.

 Истакла је да би до одржавања јавног слушања било неопходно добро разграничити врсту и значај зрачења које се користи у медицини, од хране која је евентуално изложења негативном утицају јонизујућих зрачења, што подразумева да храна има немерљив декларациони износ, а садржи састојке који под одређеним условима могу да имају негатиивне вредности са аспекта медицине.

 Нагласила је да заштита од јонизујућег зрачења представља захтев да се уради мапа радона у урбанистичким плановима, као и да се поступи по стандардима, који се у одређеним деловима Србије и примењују. Потребно је да тамо где се уради мерење и изради мапа радона, да се истовремено и уради забрана подизања дечјих вртића, стамбених објеката, као и да се сугерише изградња гаража, радионица и објеката у којима људи не бораве континуирано и у дужем временском периоду. Такође, потребно је и објаснити широј јавности да је израда мапе радона уобиччајена у Европи.

 Замолила је да сви учесници на јавном слушању обрате посебну пажњу и врло пажљиво говоре о акцидентима и о томе шта они значе, из разлога што су подаци о акцидентима доступни.

 Рекла је да нема разлога да се не говори о акциденту у Чернобилу, и дозама зрачења које тамо постоје и које су утицале на промене природног фона, као и да је приликом тог акцидента највише јода и цезијум изнето у атмосферу, али да је неопходно имати у виду да тема јавног слушања може да буде само у оквиру заштите од акцидената, што је у надлежности Сектора за ванредне ситуације и не спада у делокруг рада заштите животне средине.

 Указала је на постојање могућности да се говори о томе шта су обавезе свих државних органа у тренутку када се детектује раст природног фона или када се добије информација о акциденту, без обзира на његово порекло (да ли је то небезбедна нуклеарна средина, цурење, акцидент на друму), али да се онда говори о томе шта је обавеза појединих државних органа у таквим ситуацијама.

 Излагање је завршила изразивши наду да ће се на планираном јавном слушању посебна пажња посветити радону и изразила жаљење што су укинуте законске одредбе у вези са нејонизујућим зрачењима.

 **Др** **Бранислав Блажић** је закључио расправу у вези са овом тачком Дневног реда и ставио на гласање Одлуку да одбор за Заштиту животне средине организује Осмо јавно слушање на тему: „Заштита од јонизујућих зрачења и нуклеарна сигурност“, које ће бити одржано 3. јула 2015. године, у Малој сали Дома НСРС и у коме ће учествовати представници надлежних министарстава, агенција, представници научне и стручне јавности, здравствени радници, као и представници међународних и невладиних организација које се баве овом облашћу.

Чланови Одбора за заштиту животне средине су **већином гласова усвојили наведену одлуку.**

 **ДРУГА ТАЧКА**: Разно.

 Расправа у вези са овом тачком Дневног реда није отварана.

 Седница је завшена у 11,25 часова.

СЕКРЕТАР ОДБОРА ПРЕДСЕДНИК ОДБОРА

 Милица Башић др Бранислав Блажић